Folkets Glorværdige Revolution (Reformeret)

**Folkets Glorværdige Revolution (Reformeret)** er et løst forbund af revolutionære politiske undergrundsbevægelser, der har omstyrtelsen af monarkiet og det aristokratiske samfundssystem som fælles mål. Bevægelsen, der forkortes **FGR(R)**, har sit epicenter i den kejserlige hovedstad Altdorf, men har i det skjulte spredt sig som en løbeild over hele Imperiet. Den ledes af den brillante og polemiske kislevittiske poet, forfatter, samfundstænker og satiriker fyrst Mikhail Kloszowskij.

Bevægelsen har sit udgangspunkt i de væbnede studenter-, arbejder- og bondeoprør (herunder det oprindelige FGR), der fandt sted på tværs af den Gamle Verden i revolutionsåret 268 5E og som brutalt blev tilintetgjort af de siddende magthavere. Revolutionens ledere har imidlertid lært meget af deres tidligere fejltagelser og har afgjort at deres krig skal vindes med ord, ikke stål. De har opgivet at rejse en hær og er i stedet indstillet på at rekruttere en hel nation. Med den stærkt ekspanderende bogtrykkerkunst som medium kritiserer, håner og latterliggør i en hidtil uhørt grad statsmagten, adelen og organiseret religion med det formål at bringe den sande revolution til folket - ved at revolutionere deres sind. Organisationens primære organ er den begavede, satiriske og skarpe undergrundsavis *Die Freiheit*, hvis opflammende artikler hver eneste dag er at finde på gader, stræder og scener over hele Altdorf, Imperiet og den Gamle Verden.

## Ideologi

Folkets Glorværdige Revolution (Reformeret) er en alliance af meget forskellige grupper med tilsvarende forskellige ideologier og forestillinger om det retfærdige, revolutionære samfund, hvilket betyder at bevægelsen er fuld af interne spændinger, stridigheder og polariseringer. Hvad de imidlertid kan blive enige om er, at monarkiet og aristokratiet i deres natur er uretfærdige, undertrykkende og fastlåsende styreformer, som verden er bedst foruden.

Folkets Glorværdige Revolution (Reformeret) ønsker at tilskynde folket til at se, at magthaverne ikke er andet end almindelige mennesker og at deres position som herskere er en historisk fejltagelse snarere end gudernes valg. Tyranner har kun magt fordi folket lader dem få det - og selvsamme folk kan tage den væk igen. De ser det som deres opgave at frisætte mennesket og at bekæmpe fordomme, som bliver holdt i hævd af både verdslige og kirkelige magthavere med det formål at undertrykke borgerne.

## Organisation

Folkets Glorværdige Revolution (Reformeret) er inddelt i et løst system af uafhængige celler, der i større eller mindre grad handler autonomt af hinanden efter egne agendaer. Da de enkelte celler kun har begrænset indbyrdes kontakt er de som udgangspunkt sikre, selv hvis en af dem bliver pågrebet af myndighederne. De eneste samlende kræfter er deres fælles mål, referencerammen af filosoffer, forfattere og teoretikere og, sidst men bestemt ikke mindst, fyrst Mikhail Kloszowskij, der med sin fænomenale talegaver, enorme karisma og magnetiske personlighed har været bevægelsens absolutte ledestjerne lige siden dens begyndelse.

### Centrale grupperinger

Medlemmerne af Folkets Glorværdige Revolution (Reformeret) er polariseret med udgangspunkt i deres politiske observans. De vigtigste grupper er følgende:

* Demokraterne, der fastholder at et styre kun er legitimt, hvis borgere selv bestemmer de love, hvorunder de lever. De ønsker etableringen af demokratisk konstitutionel republik.
* Unionisterne, der fokuserer på arbejdernes og bøndernes behov for at organisere sig i laug og fagforbund og derigennem omstyrte de siddende undertrykkende og udbyttende magthavere.
* Kollektivisterne, der ønsker kollektivt ejerskab af samfundets værdier med den anskuelse, at fællesskabet kommer før individet.
* Anarkisterne, der betragter staten som hindring for menneskelig udfoldelse og hævder, at mennesker af natur er gode og fornuftige nok til at organisere samfund uden ulighed, undertrykkelse og krig, hvis blot de får lov til at gøre deres erfaringer uden indblanding fra magthavere eller teoretisk bedrevidende ledere.